Henry Birgir Gunnarsson í Malmö skrifar 13. janúar 2020 08:00 Rússneski björninn bíður íslenska landsliðsins í kvöld og Aron Pálmarsson veit að það verður snúið verkefni . „ Þetta er allt annað lið en Danir . Við höfum verið að skoða þá og þeir eru með góða leikmenn í góðum liðum . Þetta er allt annar handbolti en þeir eru mjög aggressífir og árásir upp úr engu , “ segir Aron . „ Við verðum að vera vel einbeittir allan leikinn . Liðið hefur fulla trú á því hvað það geti gert eftir Danaleikinn . Við vitum að þetta er bara rétt byrjað og það leyfist engum að vera hátt uppi eftir einn leik . Sérstaklega miðað við hvernig síðustu tvö EM hafa verið hjá okkur . “ Leikurinn hefst klukkan 17.15 í dag og verður í beinni textalýsingu á Vísi . Aron Pálmarsson segir að skrokkurinn sé í ágætu standi eftir Danaleikinn í gær þar sem hann fór algjörlega hamförum .